Herfinansiering: Alles wat jy daaroor moet weet - Jou Geld | Solidariteit WêreldJou Geld | Solidariteit Wêreld
Tuis › Artikels › Herfinansiering: Alles wat jy daaroor moet weet
Met rentekoerse die laagste wat dit in 'n lang tyd was, wonder baie mense of hulle die geleentheid moet aangryp om hulle verband te herfinansier. Jy kan 'n huislening, motorlening of omtrent enige ander skuld herfinansier. Dit kan 'n uitstekende kans wees om maandelikse betalings te verlaag en kan jou op 'n pad plaas waar jy jou verbandskuld vinniger afbetaal.
Finansiële praktisyns waarsku egter dat daar baie faktore is wat oorweeg moet word voordat jy op die stippellyn teken.
Wat behels herfinansiering werklik en wat is jou opsies?
Herfinansiering behels die hersiening van die bepalings van 'n individu of besigheid se bestaande kredietooreenkoms (soos 'n lening of verband) asook sy finansiële situasie met die doel om die eerste lening af te betaal en te vervang deur n nuwe lening. 'n Persoon of besigheid se krediet- en terugbetalingstatus word dus herevalueer.
Met herfinansiering word daar in werklikheid probeer om rentekoerse, betalingskedules en ander bepalings in 'n kontrak gunstig te verander. Leners is geneig om te herfinansier wanneer rentekoerse daal. As dit goedgekeur word, kry die lener 'n nuwe kontrak wat die plek van die oorspronklike ooreenkoms inneem.
Jy betaal dieselfde sluitingskoste wat jy betaal het toe jy die eerste lening aangegaan het, en dit kan baie beloop na gelang van van die grootte van jou nuwe lening.
Om te kan herfinansier, moet 'n lener sy bestaande kredietverskaffer of 'n nuwe kredietverskaffer nader met die versoek en 'n nuwe leningaansoek invul. Die nuwe lening sal jou bestaande lening volledig en in een paaiement afbetaal sodra jou lening vir herfinansiering goedgekeur is en jy die sluitingsproses voltooi het.
Verbruikerslenings wat gereeld vir herfinansiering oorweeg word, sluit in verbandlenings, motorlenings en studielenings.
Die tipe lening waarop 'n lener besluit, hang af van die lener se behoeftes. Sommige van hierdie herfinansieringsopsies sluit die volgende in:
Herfinansiering van koers-en-termynlenings om maandelikse koste te besnoei: Dis die algemeenste tipe en vind plaas wanneer die oorspronklike lening betaal word en vervang word deur 'n nuwe leningsooreenkoms wat laer rentebetalings vereis.
Herfinansiering om ekwiteit vry te stel ('n uitbetaalbare herfinansiering): As jy min op jou verband skuld en die huispryse in jou omgewing het goed gestyg sedert jy gekoop het, het jy meer ekwiteit. In so 'n geval (wanneer 'n bate se waarde op papier toeneem) kan jy deur 'n lening toegang tot die waarde kry in stede daarvan om dit te verkoop. Die hoofrede vir so 'n lening is om kontant vry te stel. Baie mense gaan sulke lenings aan om vir huisverbetering te betaal, wat die huis se algehele waarde moet laat styg.
Herfinansiering by inbetaling: Dit stel jou as lener in staat om 'n gedeelte van jou lening af te betaal om sodoende 'n laer lening-tot-waarde-verhouding (LTW) of kleiner leningbetalings te bewerkstellig.'n Laer LTW kan jou leningsrisiko verbeter en dalk laer rentekoerse vir jou beteken as jy om 'n volgende verband aansoek doen.
Herfinansiering om te konsolideer: Konsolidasieherfinansiering maak dit vir individue moontlik om hulle skuld in een bedrag saam te voeg en terug te betaal teen 'n meer bekostigbare rentekoers as wat hulle tans betaal.
Sommige lenings, veral ballonlenings, moet op 'n spesifieke datum in 'n enkel bedrag terugbetaal word. Miskien het jy nie die fondse vir 'n groot enkelbedrag beskikbaar op die betaaldatum nie. Dit kan sinvol wees om in hierdie situasie te herfinansier deur 'n nuwe lening te gebruik om die ballonbetaling te finansier. Sodoende kry jy meer tyd om die skuld te delg.
Wenk: Jy kan elke maand 'n bietjie ekstra aan die hoofbedrag afbetaal om die termyn van die lening te verkort in plaas daarvan om die lening te herfinansier. Dit sal 'n aansienlike bedrag aan rente bespaar.
Herfinansiering hou verskeie potensiële voordele in
Dit kan jou maandelikse betalings verlaag omdat jy in aanmerking kan kom vir 'n laer koers op grond van marktoestande of 'n verbeterde kredietpunt – faktore wat nie aaanwesig was toe jy die eerste keer geleen het nie. Laer rentekoerse lei gewoonlik tot aansienlike besparings oor die looptyd van die lening, veral by groot of langtermynlenings.
Jy kan 'n veranderlike rentekoers omskakel in 'n vaste rentekoers en daardeur voorspelbaarheid en moontlike besparings verkry.
Jy kan 'n toevloei van kontant verkry vir 'n dringende finansiële behoefte.
Jy kan die termyn van jou lening korter maak, wat jou sal toelaat om geld te spaar op die totale rente wat jy betaal.
Die algemene reël is dat herfinansiering die moeite werd is as die huidige rentekoers op jou verband minstens twee persentasiepunte hoër is as die huidige markkoers. Geen reël is egter in yster gegiet nie: die omstandighede van elke individu moet ontleed word en daarmee kan professionele finansiële praktisyns jou die beste help.
Maar herfinansiering is nie altyd 'n slim geldskuif nie. Hier is enekele van die nadele:
As rentekoerse daal, kry jy nie met 'n vaste rentekoersverband geen voordeel nie, tensy jy weer herfinansier.
Die sluitingskoste verbonde aan herfinansiering (wat aansoekgeld, beoordeling, inspeksiegeld en ander koste insluit) kan te hoog wees om herfinansiering die moeite werd te maak.
Jy gaan meer rente op jou skuld betaal as jy lenings oor 'n lang tydperk uitrek.
Sommige lenings het nuttige funksies wat uitgeskakel gaan word as jy herfinansier.
https://www.goldfinecpa.com/life-events.php?item=68&catid=14&cat=Refinancing%20Your%20Mortgage:%20When%20and%20How